DECIZIA COMISIEI
din 25 ianuarie 2008
de actualizare a anexei A la Acordul monetar între Guvernul Republicii Franceze, în numele Comunității Europene, și Guvernul Alteței Sale Serenisime, Prințul de Monaco
(2008/94/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Acordul monetar din 24 decembrie 2001 dintre Guvernul Republicii Franceze, în numele Comunității Europene, și Guvernul Alteței Sale Serenisime, Prințul de Monaco (1), în special articolul 11 alineatul (3),
întrucât:
(1)
Articolul 11 alineatul (2) din Acordul monetar între Guvernul Republicii Franceze, în numele Comunității Europene, și Guvernul Alteței Sale Serenisime, Prințul de Monaco (denumit în continuare „Acordul monetar”) prevede ca Principatul Monaco să aplice măsurile adoptate de Franța pentru punerea în aplicare a anumitor acte comunitare privind activitatea și supravegherea prudențială a instituțiilor de credit și prevenirea riscurilor sistemice inerente sistemelor de plăți și de decontare a operațiunilor cu valori mobiliare. Actele respective sunt enumerate în anexa A la acord. Anexa a fost actualizată ultima dată prin Decizia 2006/558/CE a Comisiei (2). Anumite acte din anexa A au fost modificate, iar actele de modificare ar trebui să fie incluse în anexa respectivă. De asemenea, au fost adoptate o serie de acte comunitare noi care intră în sfera de aplicare a articolului 11 alineatul (2) din Acordul monetar și este necesar ca și aceste acte să fie incluse în anexa A.
(2)
Directiva 2006/46/CE a Parlamentului European și a Consiliului din 14 iunie 2006 de modificare a Directivei 78/660/CEE a Consiliului privind conturile anuale ale anumitor forme de societăți comerciale, a Directivei 83/349/CEE a Consiliului privind conturile consolidate, a Directivei 86/635/CEE a Consiliului privind conturile anuale și conturile consolidate ale băncilor și ale altor instituții financiare și a Directivei 91/674/CEE a Consiliului privind situațiile financiare anuale și situațiile financiare consolidate ale întreprinderilor de asigurare (3) are ca obiect activitatea și supravegherea instituțiilor de credit și modifică Directiva 86/635/CEE a Consiliului (4), care este deja inclusă în anexa A. Prin urmare, aceasta intră în sfera de aplicare a articolului 11 alineatul (2) din Acordul monetar și ar trebui inclusă, la rândul său, în anexa A.
(3)
Directiva 2006/49/CE a Parlamentului European și a Consiliului din 14 iunie 2006 privind rata de adecvare a capitalului întreprinderilor de investiții și al instituțiilor de credit (reformare) (5) are ca obiect activitatea și supravegherea instituțiilor de credit. Prin urmare, aceasta intră în sfera de aplicare a articolului 11 alineatul (2) din Acordul monetar și ar trebui, de asemenea, inclusă în anexa A. Pe lângă aceasta, Directiva 2006/49/CE abrogă Directiva 93/6/CEE a Consiliului (6), astfel cum a fost modificată, printre altele, prin Directiva 2002/87/CE a Parlamentului European și a Consiliului (7) și Directiva 2004/39/CE a Parlamentului European și a Consiliului (8), care ar trebui, așadar, eliminate din anexa A.
(4)
Directiva 93/22/CEE a Consiliului din 10 mai 1993 privind serviciile de investiții în domeniul valorilor mobiliare (9) a fost abrogată prin Directiva 2004/39/CE, astfel cum a fost modificată prin Directiva 2006/31/CE a Parlamentului European și a Consiliului (10) și, prin urmare, ar trebui eliminată din anexa A.
(5)
Directiva 2005/1/CE a Parlamentului European și a Consiliului din 9 martie 2005 de modificare a Directivelor 73/239/CEE, 85/611/CEE, 91/675/CEE, 92/49/CEE și 93/6/CEE ale Consiliului, precum și a Directivelor 94/19/CE, 98/78/CE, 2000/12/CE, 2001/34/CE, 2002/83/CE și 2002/87/CE, în scopul instituirii unei noi structuri de organizare pentru comitetele competente din domeniul serviciilor financiare (11) are ca obiect activitatea și supravegherea instituțiilor de credit și modifică Directiva 94/19/CE (12) și Directiva 2002/87/CE (13), care sunt deja incluse în anexa A. Prin urmare, aceasta intră în sfera de aplicare a articolului 11 alineatul (2) din Acordul monetar și ar trebui, la rândul său, inclusă în anexa A.
(6)
Directiva 2006/48/CE a Parlamentului European și a Consiliului din 14 iunie 2006 privind inițierea și exercitarea activității instituțiilor de credit (reformare) (14) are ca obiect activitatea și supravegherea instituțiilor de credit. Prin urmare, aceasta intră în sfera de aplicare a articolului 11 alineatul (2) din Acordul monetar și ar trebui inclusă în anexa A, cu excepția titlurilor III și IV. Directiva 2006/48/CE abrogă Directiva 2000/12/CE (15), astfel cum a fost modificată, printre altele, prin Directiva 2000/28/CE (16), Directiva 2002/87/CE și Directiva 2004/39/CE, care trebuie, așadar, eliminată din anexa A. Pe lângă aceasta, întrucât Directiva 2006/48/CE modifică Directiva 2002/87/CE, care este enumerată în anexa A, aceasta ar trebui, de asemenea, inclusă ca directivă de modificare a Directivei 2002/87/CE.
(7)
Regulamentul (CE) nr. 1287/2006 al Comisiei din 10 august 2006 de punere în aplicare a Directivei 2004/39/CE a Parlamentului European și a Consiliului privind obligațiile întreprinderilor de investiții de păstrare a evidenței și înregistrărilor, raportarea tranzacțiilor, transparența pieței, admiterea de instrumente financiare în tranzacții și definiția termenilor în sensul directivei în cauză (17) și Directiva 2006/73/CE a Comisiei din 10 august 2006 de punere în aplicare a Directivei 2004/39/CE a Parlamentului European și a Consiliului privind cerințele organizatorice și condițiile de funcționare ale întreprinderilor de investiții și termenii definiți în sensul directivei menționate (18) au ca obiect activitatea și supravegherea instituțiilor de credit și completează Directiva 2004/39/CE, astfel cum a fost modificată prin Directiva 2006/31/CE, care este deja inclusă în anexa A. Prin urmare, acestea intră în sfera de aplicare a articolului 11 alineatul (2) din Acordul monetar și ar trebui, de asemenea, incluse în anexa A.
(8)
Directiva 2000/46/CE a Parlamentului European și a Consiliului din 18 septembrie 2000 privind inițierea, exercitarea și supravegherea prudențială a activității instituțiilor de bani electronici (19) are ca obiect activitatea și supravegherea instituțiilor de credit. Prin urmare, aceasta intră în sfera de aplicare a articolului 11 alineatul (2) din Acordul monetar și ar trebui, de asemenea, inclusă în anexa A.
(9)
Prin urmare, anexa A la Acordul monetar ar trebui modificată în consecință. Din motive de claritate, anexa A ar trebui înlocuită integral.
(10)
La reuniunea sa din 13 septembrie 2007, Comisia a informat Comitetul mixt cu privire la necesitatea actualizării anexei A la Acordul monetar. Comitetul mixt a luat notă de poziția Comisiei,
DECIDE:
Articol unic
Anexa A la Acordul monetar între Guvernul Republicii Franceze, în numele Comunității Europene, și Guvernul Alteței Sale Serenisime, Prințul de Monaco se înlocuiește cu textul anexei la prezenta decizie.
Adoptată la Bruxelles, 25 ianuarie 2008.